Xorazm milliy tabiat bog‘ini tashkil qilish to‘g‘risida

O‘zbekiston Respublikasining “Muhofaza etiladigan tabiiy hududlar to‘g‘risida”gi Qonuniga muvofiq, shuningdek, Amudaryo deltasida tabiiy to‘qay resurslarini muhofaza qilish, ularni qayta tiklash hamda Xorazm viloyatidagi cho‘l ekotizimlarini saqlash va viloyatda ekoturizmni yanada rivojlantirish maqsadida Vazirlar Mahkamasi qaror qiladi:
 1. Xorazm viloyati hokimligi hamda O‘zbekiston Respublikasi Ekologiya va atrof muhitni muhofaza qilish davlat qo‘mitasining (keyingi o‘rinlarda Davlat ekologiya qo‘mitasi deb ataladi) Xorazm viloyatining Urganch, Xonqa, Xiva, Yangibozor va Hazorasp tumanlari hududlarida davlat tabiatni muhofaza qilish muassasasi shaklida umumiy maydoni 21687,5 gektar bo‘lgan Xorazm milliy tabiat bog‘ini (keyingi o‘rinlarda tabiat bog‘i deb ataladi) tashkil etish to‘g‘risidagi taklifi ma’qullansin.
 2. Quyidagilar:
 Xorazm milliy tabiat bog‘iga doimiy foydalanish huquqi asosida beriladigan yer uchastkalarining maydoni 1-ilovaga muvofiq;
 Xorazm milliy tabiat bog‘ining qo‘riqxona, rekreatsiya va xo‘jalik maqsadida foydalanish zonalari uchun ajratiladigan yer maydonlari 2-ilovaga muvofiq;
 Xorazm milliy tabiat bog‘i ijro etuvchi apparatining tuzilmasi 3-ilovaga muvofiq tasdiqlansin.
 3. Belgilansinki:
 tabiat bog‘i Davlat ekologiya qo‘mitasining tarkibiy bo‘linmasi hisoblanadi;
 tabiat bog‘i faoliyatini moliyalashtirish Xorazm viloyati mahalliy budjeti mablag‘lari, Davlat ekologiya qo‘mitasining Ekologiya, atrof muhitni muhofaza qilish va chiqindilar bilan bog‘liq ishlarni amalga oshirish jamg‘armasi mablag‘lari hamda qonunchilik hujjatlarida taqiqlanmagan boshqa manbalar hisobiga amalga oshiriladi.
 4. O‘zbekiston Respublikasi Prezidentining “2018-yilga mo‘ljallangan investitsiya va infratuzilma loyihalarini tasdiqlash to‘g‘risida” 2018-yildagi 3-fevraldagi PQ-3507-son qaroriga asosan tabiat bog‘i hududidagi qurilishi tugallangan 4-ilovaga muvofiq bino va inshootlar tabiat bog‘iga operativ boshqaruv huquqi asosida berilsin. 
 5. Davlat ekologiya qo‘mitasi ikki oy muddatda:
 tabiat bog‘ining nizomi ishlab chiqilishi va tasdiqlanishini hamda belgilangan tartibda davlat ro‘yxatidan o‘tkazilishini;
 tabiat bog‘i shtatlar jadvali tasdiqlanishini va u malakali mutaxassislar bilan to‘ldirilishini ta’minlasin.
 6. Davlat ekologiya qo‘mitasi raisiga tabiat bog‘ining ijro etuvchi apparati xodimlarining cheklangan umumiy soni doirasida tabiat bog‘i shtatlar jadvaliga o‘zgartirishlar kiritish, shuningdek, rekreatsion va qonunchilik hujjatlarida taqiqlanmagan boshqa faoliyat turlaridan olingan mablag‘lar hisobiga qo‘shimcha shtat birliklarini kiritish huquqi berilsin.
 7. Xorazm viloyati hokimligi ikki oy muddatda:
 tabiat bog‘i bilan birgalikda ushbu qarorga 4-ilovada nazarda tutilgan bino va inshootlar topshirilishi va qabul qilib olinishini; 
 tabiat bog‘iga ajratilgan yer uchastkalarida joylashgan infratuzilma obyektlarining keyinchalik tegishliligi va ulardan foydalanish masalalari hal etilishini;
 O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi bilan birgalikda belgilangan tartibda tabiat bog‘i uchun ajratilgan yer uchastkalari hujjatlari rasmiylashtirilishini;
 Davlat ekologiya qo‘mitasi bilan birgalikda tabiat bog‘ining qo‘riqxona, rekreatsiya va xo‘jalik maqsadida hamda boshqa tarzda foydalanish zonalari chegaralari belgilanishini ta’minlasin. 
 8. Ushbu qarorning bajarilishini nazorat qilish O‘zbekiston Respublikasi Bosh vazirning birinchi o‘rinbosari — transport vaziri A.J. Ramatov va O‘zbekiston Respublikasi Ekologiya va atrof muhitni muhofaza qilish davlat qo‘mitasi raisi B.T. Qo‘chqorov zimmasiga yuklansin.